Adiste

Adiste (kohakääne Adistesse, kohalik hääldus Atstõ või Adistõ, kohakääne Atstõhe või AditsiheEesti kohanimeraamat, lk. 26) on küla Põlvamaal Põlva vallas.

Adiste asub Põlvast umbes 5 km kirdes. Näiteks lähim raudteejaam ongi Põlvas.Eesti kohanimeraamat, kaart 40

Küla läbib Kanepi–Leevaku tee. Adiste külast voolab läbi Kooskora oja.

Adiste külas asub kääbaskalmistu, mis koosneb 13 kääpast. Kääpad on arheoloogiamälestistena kantud kultuurimälestiste riiklikku registrisse.Kultuurimälestiste riiklik register. Kooskora kääbaskalmistu

Küla on esmamainitud 1627. aastal kujul Atzi Kuella. Edaspidi mainiti teda 1638 kujul Atzty külla, 1685 kujul Addista Kylla ja 1757 kujul Addist. Küla asus Põlva kihelkonnas ja kuulus Vana-Koiola mõisale.

19. sajandi esimesest poolest tegutses Adiste Algkool, mis suleti 1965. aastal. Algkooli juhataja aastatel 1929–1940 oli Albert Ivask.

1965. aastal võeti Ibesoo kaguküljel asunud mahajäetud kruusa-liivakarjäär kasutusele prügilana.
Pärast taasiseseisvumist oli Adistes Põlva maakonna ainuke prügila. Prügila suleti 2009. aastal.Keskkonnaõiguse Keskus. Keskkonnaõiguse uudiskiri. August 2009 Ladustatud prügist kujundati kuplikujuline pinnavorm, mis kaeti geotekstiili ja pinnasega.

Adistega liideti 1977. aasta väikekülade ühendamise raames lõuna poole jääv Viiraperä küla ja osa põhja poole jäävast Kooskora külast.

2010. aastal asutati külaliikumist edendav MTÜ Adiste. 2012. aastal avati korrastatud külaplats. Adiste külavanem on Eino Kuivalainen.Rein Raudvere. Adiste külaplats avatakse jaanipeoga. Maaleht, 22.06.2012

Adiste küla osad on Haidaku, Koti, Kriiva ja Tsura.

Adistes on sündinud majandusteadlane Heidi Soe.

 Nime päritolu 

Sama päritolu näib olevat Raplamaal olev Adila. Nime aluseks võib oletada mingit isikunime, sest nii -la kui -ste on sageli isikunimedest tuletatud kohanimede lõpus.

Adiste küla 17. sajandi nimekujud on lähedased tänapäevasele kohalikule hääldusele. 1627. aasta nimekuju saab analüüsida ka kui Atsi(dõ) või Aditsi(dõ). Selle algusosa Adi või Ati võib pidada tulnuks muinasgermaani isikunimest, näiteks Atte, Adde, Ati või Adi. Noorema mugandusena võiks Adi pärineda Andreasest või Adolfist, aga Adiste küla nimi on nii vana, et see pole tõenäoline.

Viited

Välislingid
E-kultuuripärand. Võrumaa Muuseumi fotokogu. Adiste algkooli hoone (1948)

Kategooria:Põlva vald
Kategooria:Põlva maakonna külad